Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 491/11/2202	Galanta, 21.5.2012
EEČ : 2-17-108-2012

U Z N E S E N I E

Trestná vec:	obvinený XXXXX  
Prečin:	neoprávnené vyrobenie a používanie elektronického platobného prostriedku a inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov a iné trestné činy

Rozhodol: 	prokurátor Okresnej prokuratúry Galanta
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
v presne nezistenom čase, v dobe od 11. 08. 2011 do 11. 09. 2011 v Trnovci nad Váhom, v rodinnom dome č. XXXXX bez použitia násilia, z obytných priestorov domu odcudzil 1 ks dámskej retiazky zo žltého kovu o dĺžke 55 cm s príveskom v tvare dvojkríža, pánsku vrúbkovanú obrúčku - dvojfarebnú zo žltého kovu, dámsky pečatný prsteň štvorčekového tvaru zo žltého kovu, dámsky náramok „plieškovitého tvaru spojené s očkom zo žltého kovu a zároveň sa zmocnil platobnej karty Mastercard č. 5321 8200 2288 4995 vydanou spoločnosťou Home Credit, a. s. Piešťany svojej matky - poškodenej XXXXX, s ktorou platobnou kartou a prostredníctvom bankomatu Slovenskej sporiteľne, a. s. - nachádzajúceho sa na ulici XXXXX XXXXX, učinil v dňoch 04. 09., 07. 09. a 09. 09. 2011 v doposiaľ presne nezistených časoch celkom 13 neoprávnených výberov v celkovej  výške 840,- Eur, čím poškodenej XXXXX spôsobil škodu vo výške        1.580,- Eur.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
20 mesiacov
Podľa § 216 odsek 4 Trestného poriadku je určené obvinenému v skúšobnej dobe nasledujúce obmedzenie: 
	počas plynutia ktorej mu ukladám povinnosť nahradiť škodu v celkovej výške 1.580,- Eur podľa dohody o náhrade škody uzavretej s poškodenou XXXXX.  
Odôvodnenie:
Uznesením vyšetrovateľa Okresného riaditeľstva PZ XXXXX, odbor kriminálnej polície XXXXX ČVS: XXXXX bolo dňa 07. 10. 2011 vznesené obvinenie XXXXX za prečin neoprávneného vyrobenia a používania elektronického platobného prostriedku, elektronických peňazí a inej platobnej karty podľa § 219 odsek 1 Trestného zákona v súbehu s prečinom krádeže podľa  § 212 odsek 1 Trestného zákona na tom skutkovom základe, ako je to uvedené vo výrokovej časti tohto uznesenia.

Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Tr. por., podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným uzavrel o jej náhrade dohodu alebo urobil iné potrebné opatrenia na jej náhradu a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

V rámci vyšetrovania sa obvinený XXXXX k spáchaniu prečinu priznal a oľutoval. Uviedol, že predmetný skutok spáchal potom, ako na konci leta v herni v Šali - Veči prehral svoje vreckové a keď všetko minul, postupne začal vyberať z matkinej karty Home Credit, ktorú bez jej súhlasu vzal z domu spolu s PIN kódom. Po prekročení denného limitu si musel požičať aj od náhodných hráčov v Herni, boli to dvaja alebo traja cigáni, u ktorých následne založil svoje telefóny a bicykel. V čase, kedy tieto skutočnosti zistila jeho mama, opustil Slovensko a išiel do Čiech, kde sa zdržiaval na adrese XXXXX Praha. Na Slovensko prišiel iba na návštevu, matke sa ospravedlnil a dohodol sa s ňou na náhrade škody, ktorú spôsobil. Trestná činnosť obvineného XXXXX bola okrem jeho vlastného priznania preukázaná i výsluchom poškodenej XXXXX, svedka XXXXX, svedka XXXXX, svedka XXXXX, odborným vyjadrením, dohodou o náhrade škody ako aj ďalším na vec sa vzťahujúcim listinným materiálom. Obvinený výslovne súhlasil s tým, aby prokurátor trestné stíhanie proti nemu podmienečne zastavil.

Poškodená XXXXX potvrdila, že so synom obvineným XXXXX spísali dňa 04. 01. 2012 na Matrike v Šali dohodu o náhrade škody vo výške         1.580,- Eur, ktorú bude splácať po 100,- Eur v mesačných splátkach. 

Obvinený XXXXX je stíhaný za prečin neoprávneného vyrobenia a používania elektronického platobného prostriedku, elektronických peňazí a inej platobnej karty podľa § 219 odsek 1 Trestného zákona, pričom horná hranica trestnej sadzby predstavuje päť rokov. Obvinený XXXXX je stíhaný za prečin krádeže podľa          § 212 odsek 1 Trestného zákona, ktorého horná hranica trestnej sadzby predstavuje dva roky.
 
Obvinený XXXXX doposiaľ nebol súdom trestaný. Na Obvodnom úrade v Šali, odbor všeobecnej vnútornej správy, nemá záznam v evidencii priestupkov. Z miesta bydliska je jeho povesť hodnotená kladne.         
            
Podľa § 216 ods. 2 Tr. por. som obvinenému stanovila skúšobnú dobu v trvaní 20 (dvadsať) mesiacov, počas plynutia ktorej mu ukladám povinnosť nahradiť škodu v celkovej výške 1.580,- Eur podľa dohody o náhrade škody uzavretej s poškodenou XXXXX. Skúšobná doba začne plynúť od právoplatnosti tohto uznesenia.

Pokiaľ obvinený v priebehu skúšobnej doby povedie riadny život a splní tým podmienky uvedené v § 217 ods. 1 Tr. por., rozhodnem, že sa osvedčil. Inak  rozhodnem, a to aj počas skúšobnej doby, že sa v trestnom stíhaní pokračuje.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor